Papersnake/gushiwen huggingface dataset:
南昌楼赠符子威
李自中（宋代）

占得南楼第一凉，焚香终日话苍茫。
客来酌酒烹茶外，杂采山花供药王。
赠张承老
许景衡（宋代）

永裕躬神武，开边绝汉西。虽云拥貔虎，犹未斩鲸鲵。

吾子名家后，当年训士齐。天涯思往事，回首祇悽悽。
长生草
楼钥（宋代）

玻璃擢叶玉蟠根，千里提携寄海滨。
雨泽不霑仍自润，土膏无著自长春。
岁寒秀色镇依旧，日暖素英能一新。
我欲饵之求久视，恐君灵已不灵人。
送邓器先赴罗田尉五首
曾协（宋代）

我始来相居，谈公口澜翻。
平生惊人句，笔力正始间。
古人不可作，因君见班班。
矍然起懦庸，褰裳撼诗关。
初达驩州
沈佺期（唐代）

自昔闻铜柱，行来向一年。不知林邑地，犹隔道明天。

雨露何时及，京华若个边。思君无限泪，堪作日南泉。
洪都宗人则明盛年择宗子之秀名之曰绍弟书来
叶茵（宋代）

善积端如水涤源，源深自可羡来昆。
岁当有室讵为老，意者重来思弄孙。
和乐定知江有渚，硕蕃伫见叶流根。
河南心印元同自，秋干虷中细讨论。
赠李傅
杨巨源（唐代）

知因公望掩能文，誓激明诚在致君。曾罢双旌瞻白日，

犹将一剑许黄云。摇窗竹色留僧语，入院松声共鹤闻，

莫被此心生晚计，镇南人忆杜将军。
翁覃溪学士为摹砖塔铭赋谢
桂馥（清代）

唐书最喜砖塔铭，惜哉破裂无完形。河东一本是初拓，悬之海内如晨星。

欲攫不得三叹息，归把残字空眙瞠。玉堂学士莞而笑，我有粱肉施饥伧。

羊毫一扫松风急，百廿七字云英英。硬黄响拓俱多事，临摹不数沤波亭。

满堂传示称快意，孰知两日劳经营。学士初学虞永兴，有时阑入欧率更。

上下颜、柳兼褚、薛，全凭变法如写生。不然下笔求形似，得毋笑语同优伶。

不见摹勒重刻石，宝鼎化作三足铛。学士论书善取譬，有似柘浆析朝酲。

寻常只字足宝贵，况当妙墨双眼明。纵无兰亭茧纸本，我心足使平如衡。
徵招（和焕甫秋声。君有远游之兴，为首行路难以感之）
彭元逊（宋代）

人间无欠秋风处，偏到霜痕月杪。风雨船篷，日夜风波未了。忽潮生海立，又天阔、江清欲晓。孤迥幽深，激扬悲壮，浮沈浩渺。

行路古来难，貂裘敝、匹马关山人老。锦字未成，寒到君边书到否。倚门回首，儿女灯前娭笑。早斟酌、万里封侯，镜迟霜照。
望海潮·奴如飞絮
秦观（宋代）

奴如飞絮，郎如流水，相沾便肯相随。微月户庭，残灯翠幕，匆匆共惜佳期。才话暂分携。早抱人娇咽，双泪垂。画舸难停，翠帏轻别两依依。
别来怎表相思？有分香帕子，合数松儿。红粉脆痕，青笺嫩约，丁宁莫遣人知。成病也因谁？更自言秋杪，亲去无疑。但恐生时注着，合有分于飞。
率饮亭二十绝 其九
王十朋（宋代）

我游醉乡中，常在软饱后。谁脩醉乡记，添我姓名不。
偈四首
释鼎需（宋代）

懒翁懒不懒，最懒懒说禅。
亦不重自己，亦不重先贤。
又谁管你重，又谁管你天。
物外翛然无个事，日上三竿犹更眠。
醉桃源·碧天如水月如眉
秦观（宋代）

碧天如水月如眉，
城头银漏迟。
绿波风动画船移，
娇羞初见时。
银烛暗，翠帘垂，
芳心两自知。
楚台魂断晓云飞，
幽欢难再期。
与程德林
彭汝砺（宋代）

俊骨风标固逸伦，况闻才术巧安民。寻常恨不亲高谊，邂逅相逢即古人。

议论耻拘时俗态，笑歌惟取性情真。从今便作忘形契，安得相从席上珍。
高宗郊祀前朝享太庙三十首 其二 皇帝升殿用《乾安》。诣室、降殿并同。
郊庙朝会歌辞（宋代）

皇皇大宫，丕显于穆。休德昭清，元气回复。芝叶蔓茂，桂华冯翼。

孝孙假斯，受兹介福。
呈张子平
孔平仲（宋代）

王骆声华星斗旁，方州投老憩甘棠。木逃剪伐枝长碧，石耐镌磨性有常。

巾褚藏经勤问学，子孙传业富文章。十年流落归何暮，日听除书侍玉皇。
九十用喜雪韵四首
吴潜（宋代）

今岁鏖寒亦大难，裁裘制褐费无端。
旋添酒兴嫌工正，旁索诗无喜稗官。
见晛未消亭午待，加霜更洁翌朝看。
遥怜扫巷欢娱辈，大体何知小体胖。
次梁教授见贻韵五首
陈造（宋代）

谁向仙曹接胜谭，金泥天篆署冰衔。
如闻不惜蜚霞佩，乞与耕莘与築岩。
书罗公碑阴
艾可翁（宋代）

人家落落堕荒丘，碑带苔痕独字留。
博陆脊梁扶日月，中郎名笔法春秋。
一抔谁下寻坟马，片石今供砺角牛。
惟有斜阳闲照管，肯随鸦影上螭头。
投壶
曾几（宋代）

连朝赐沐吏功休，请以陶壶竹矢投。
整整斜斜森剑戟，纷纷藉藉委戈矛。
坐人各自庆多马，老子不惟输一筹。
中否何关兴废事，天公应解笑齐侯。
新昌宅书堂前有药树一株今已盈拱前长庆中…名之天上树
李绅（唐代）

白榆星底开红甲，珠树宫中长紫霄。丹彩结心才辨质，

碧枝抽叶乍成条。羽衣道士偷玄圃，金简真人护玉苗。

长带九天馀雨露，近来葱翠欲成乔。
席上别蔡安礼
杨时（宋代）

故里相看眼暂明，一尊聊此话平生。
杜陵苦被微官缚，元亮今为世网撄。
长路关山吾北去，春风梅岭子南征。
结邻莫负当时约，早晚沧浪共濯缨。
吟诗 其二
姜特立（宋代）

四始诗之至，源流治世音。后来无郑卫，蛙蚓谩呻吟。
留题铨侄福州白水井书楼二首 其二
林朝崧（清代）

风光一片画难成，醉后凭栏眼倍明。排闼青山如有约，入帘芳草不知名。

春霞散绮群芳丽，古井无波一镜平。小住匆匆留爪迹，临歧回首若为情。
赠遇人上
鲍壄（宋代）

一衲一空身，凝然意不分。
爱閒全似我，我累已输君。
野寺同听水，春山独看云。
有疑仍了取，此外不须闻。
金刚随机无尽颂·依法出生分第八
释印肃（宋代）

宝施三千界，住相终成坏。
离相达无余，此是空知解。
送苏伯达之官西安七首
李廌（宋代）

千里隋堤榆柳风，轻花薄荚正冥蒙。
离情解逐仙舟去，欲过三江震泽东。
寄题喻叔奇国傅郎中园亭二十六咏小山
杨万里（宋代）

涌岫跳峰尺许宽，坐看云雾起岩间。
九疑荒远巫阳险，未必真山胜假山。
飞来寺
邓于蕃（明代）

几度维舟傍寺门，欲从飞阁问仙源。残碑石在曾驱虎，古洞云深不见猿。

上界钟鸣僧入定，层崖花落客扳援。廿年来往俱陈迹，聊与同心避俗喧。
重建南山亭辄成小诗乃建中靖国元年孟冬五日也
谭粹（宋代）

南山亭榭复修完，上枕苍崖下碧澜。此景诗人吟不尽，丹青图写也应难。
寓宿南宫言怀
宋庠（宋代）

始寓南台直，偏惊素签霜。
悲秋真骑省，出沐愧山郎。
自许鸥机息，谁矜鹤胫长。
尘缁洛客袂，枌老汉人乡，
篝烛沈幽幔，繙经袭隐囊。
杯醪冰馀渌，砚滴泻寒光。
岁晚凋兰佩，风乾裂芰裳。
星乌绕枝倦，瑶草蔽庭荒。
道为虚心胜，情缘感物伤。
劳歌少悽恻，夷路即腾骧。
溪上闲居 其一
郭祥正（宋代）

溪头守穷屋，白昼常静卧。唯闻鸟雀喧，岂有车马过。

苔沿土阶绿，风尖纸窗破。遗编对古人，千载默相和。
示祥云懿长老
释宗杲（宋代）

夺却衲僧拄杖，当下便无伎俩。
喝下铁眼忽开，直据千峰顶上。
郡斋招子美
胡宿（宋代）

月色初藏桂，年芳渐有梅。人情欣腊破，天意许春回。

阴雪迎风解，寒澌向日开。午枰宜试著，卯瓮好尝醅。

寓兴题红叶，乘閒步紫苔。长吟溪上曲，偏忆洛中才。

绝墨淩崖石，高文拂斗魁。诗锋无敢犯，酒户少能陪。

绿发裁方鬒，丹心未肯灰。琴书聊偃仰，鱼鸟暂徘徊。

蔚豹虽藏雾，蟠螭已得雷。只愁腾踏去，相望隔蓬莱。
圆明园四十景诗 其二十九 方壶胜境
弘历（清代）

飞观图云镜水涵，拿空松柏与天参。高冈翙羽鸣应六，曲渚寒天印有三。

鲁匠营心非美事，齐人扼掔只虚谈。争如茅土仙人宅，十二金堂比不惭。
宴林简州桃园
冯时行（宋代）

乐昌溪东大江头，脱木老屋风飕飕。
开门满院种桃树，桃花主人林简州。
明年二月烂照眼，简州西川醉春晚。
凭谁管领江上花，但寄玉醪三万盏。
为君对花连日夜，翻杯作雨雨花下。
使桃大如王母成种高参天，直使花气连西川。
庐山杂兴 其十二
释道潜（宋代）

圆月未出岭，众峰环苍苍。裴回倚脩竹，迟此清夜光。

俄惊众木颠，滟滟浮银潢。玉兔既且跃，浮云亦难妨。

须臾经中天，下瞩被八荒。却瞻中外官，森森敛低昂。
至荷湖二首 其二
曾巩（宋代）

悲风我眼涩，酸狖我耳愁。我颠水没马，我起雪满裘。

百里不逢人，岂有烟火投。却倚青璧望，白雾满九州。

苍苍运乃尔，何地放我忧。夜卧梦成魇，犹疑拔山湫。
赠妙源
李洪（宋代）

上人辍讲卧禅庵，万论千经思尽覃。
未与释迦分半座，只应弥尽且同龛。
兔瓯泼乳清尘虑，麈柄挥犀发妙谈。
我亦乘閒聊问道，安能遗世学瞿昙。
句
仇远（元代）

萤火惟知夜，灯花不待春。
代范德孺挽李稷运使四首 其三
毕仲游（宋代）

吾道何伸屈，斯人忽已亡。梦妖非二竖，风变哭三良。

室有千言记，尘无一窖藏。举头天色在，今古自苍苍。
西林三十二景诗 其六 景榭
安绍芳（明代）

台榭俯空明，倒影见眉宇。衣间湿翠寒，青山在水底。

醉学谪仙人，拾月沧波里。
和维扬友人
陈旅（元代）

扬子江头水拍天，人家种柳住江边。
吴娃荡桨潮生浦，楚客吹箫月满船。
锦缆忆曾游此地，琼花开不似当年。
竹西池馆多红药，日夜题诗舞袖前。
题李八百洞
符载（唐代）

太极之年混沌坼，此山亦是神仙宅。

后世何人来飞升，紫阳真人李八百。
马和之觅句图
林希逸（宋代）

先生隐几奴煨火，斜插疏枝破瓦尊。鹤梦未回更几转，吟时应是月黄昏。
贫妇叹
吕南公（宋代）

昨日良人死穷独，粮空子幼身自哭。卖衣葬罢急谋嫁，富翁立自封居屋。

夫妻寒贱恩亦深，缞麻终制非无心。饥肠雷鸣无可奈，礼法虽存何足赖。
赋家山夕秀
李曾伯（宋代）

小亭八尺石为台，占绿围中作翠堆。
一片闲云难画去，四时野色入诗来。
气凌月观身曾到，梦托云根手自栽。
更出城楼一头地，夕阴含雨肯低徊。
再次韵呈林子长郎中龚养正寺簿
陈造（宋代）

荒学蹄涔易窥底，禄遫不应夹帝里。
昧为此役君定笑，当念平生意行耳。
过耳毁誉纷相半，曳裾袖刺何尝惯。
餬口未忘丐斗升，投闲正须问祠观。
归云倦鸟且罢休，镜中头颅盍反求。
小儿能耕妇能饷，老子卒岁良优游。
石友青云两君在，肺肝倾倒不自大。
还家犹可诧里闾，渠侬只博白眼待。
蛙声
王炎（宋代）

官蛙不问雨兼晴，阁阁无端聒耳鸣。
对客自夸闻鼓吹，稚圭此语岂真情。
如岳上人求赋剡鹿苑寺一览阁
陈著（宋代）

层檐危镇梵王宫，景物都归两碧瞳。
九万里风斯在下，三千世界本来空。
诗怀浩浩晴澜外，人事滔滔流水东。
凝伫移时还暝坐，胸中天地自玲珑。
马嵬驿
徐熥（明代）

蛾眉宛转倍堪怜，永别君恩赴九泉。千载马嵬山下路，伤心最是佛堂前。
自蜀入关
罗邺（唐代）

文战连输未息机，束书携剑定前非。近来从听事难得，

休去且无山可归。匹马出门还怅望，孤云何处是因依。

斜阳驿路西风紧，遥指人烟宿翠微。
晚游遣兴
林希逸（宋代）

积雨多妨喜晚晴，幽禽足足傍檐鸣。迎风远岸松声近，背日阴池树影明。

亲有馀年方赖禄，国无长算幸渝平。此生错料吾犹可，只恐风尘未肯清。
题节妇凭氏傅后用南翁韵
徐瑞（宋代）

夫征妇孕判居行，夫没儿存妇节清。
不背所天终此义，信知有欲甚于生。
芳名真足留千载，百伪无如仗一诚。
定益何人敢年笔，春秋万古明昭明。
春闺
周密（宋代）

嫩柳拖春眼眼愁，怨春人立柳边楼。芳心已被流莺说，手撚花枝暗点头。
怀国瑞侄女
费墨娟（清代）

通宵寐不成，寂寂曙风生。空馆相思夜，寒猿断续声。
宫词（十八首）
张凤翔（明代）

玉搔头绾绿鸦横，雾縠冰绡底样轻。
帘闭水晶无点暑，百花亭外度流莺。
【双调】折桂令　秋晚
丘士元（元代）

楚天秋万顷烟霞，孤雁声悲，凄切伤咱！铁马叮当，寒蛩不住，切杵声杂。
银台上烧残降蜡，金炉内烟篆香加。感叹嗟呀，痛忆娇姿，恨满天涯。　相思
枉虚度岁月光阴，满腹离愁，一片忧心。斜月穿窗，寒风透户，夜永更深。
空落得忘餐废寝，怎能够并枕同衾？院落沉沉，无限相思，付与瑶琴！
二十九日过朴翁
韩淲（宋代）

苏堤东畔南屏北，忽有诗人横小楼。杨柳已疏蒲稗晚，旋酤寻蟹洗牢愁。
秋夜闻雨三首 其一
朱淑真（宋代）

似箭撩风穿帐幕，如倾凉雨咽更筹。冷怀攲枕人无寐，铁石肝肠也泪流。
明日复作一首自解
陆游（宋代）

霜寒衣絮薄，日暮爨烟微。
冀北马空老，辽东鹤幸归。
飘零旧交少，衰疾壮心违。
每顾儿童笑，吾贫未解围。
徐元舆见邀与诸君同游至峰山溪上作
梅尧臣（宋代）

春霁重行行，行行在墟里。
摅怀厌楼观，寓兴欣山水。
断壁翠连厌，寒流清见底。
主人开禄樽，下马临芳芷。
澄溜泻湾漘，跳波生石齿。
园林始弄萼，皋垅时鸣雉。
谈谑忘机心，笑言惊俗耳。
旷哉兹日游，何羡稽山美。
千秋岁 其一 和初子逐妾词
邹祗谟（清代）

花檀方拍。花泪频频滴。紫钗卖，乌丝裂。玉环悲蜀道，铜雀欺孙策。

东风逆，二乔应作漳台客。

三秋如一日，九曲回肠结。空自把，韶华掷。本非司马窃，难对虞侯说。

凄凉夜，举杯自忏当头月。
桧迳晓步二首
杨万里（宋代）

老桧阴阴夹古城，露丛迎贯日华明。
晓凉无个人分却，一迳深长独自行。
寄吴子似
韩淲（宋代）

云锦溪头玉石村，白蘋风起浪花痕。何时载酒寻诗去，醉弄扁舟倚树根。
雨后杏花发对酒有怀故人
胡奎（元代）

雨后杏花发，斗酒思所亲。爱兹花上月，共赏今夕春。

如何同心者，总是他乡人。
听雪斋以夜色飞花合春声度水深分韵得飞字
于立（元代）

暮雪密成围，寒侵酒力微。度窗闻暗响，启户见斜飞。

渐觉明书幌，时来近舞衣。酣歌过午夜，香霭正霏霏。
废墓叹
吴鼎芳（明代）

废墓丛荆榛，下有妖狐穴。
哀魂泣杜鹃，化作枫林血。
颓波声断夕阳空，伤心莫向英雄说。
恩亦不堪酬，仇亦不堪雪。
神仙寂灭天地古，世故茫茫几销歇。
吴王台上望胥江，依然冷浸清秋月。
绍定三年寿明仁福睿皇太后册宝九首
佚名（隋代）

寿为福先，明烛物表。
仁沾动植，福齐穹昊。
日慈兴睿，闰崇丕号。
演而申之，万世永保。
偈颂二十一首
释坚璧（宋代）

晷运推移，日南长至。
一夜东海乌龟，吞却南山鳖鼻。
题月岩
赵必象（宋代）

千年老桂影婆娑，一半银蟾挂碧萝。
大抵人间天上事，团圆时少缺时多。
李伯时画太白泛舟小像
潘伯脩（元代）

李白自号谪仙人，更得龙眠为写真。一个青莲初出水，千年金粟再来身。

胸中元气诗如海，物外还丹酒借春。一笑掀髯缘底事，桃花潭上见汪伦。
和赵可大四绝 其四 朝永祐陵
王十朋（宋代）

万壑千岩拥越冈，朝陵追念旧天王。自嗟无路攀弓剑，尚忍兴言及虎狼。
灵峰院
湛俞（宋代）

禅林潇洒倚危巅，税驾登临思豁然。万里碧光晴望海，一堂幽响夜听泉。

寒龛能卧清凉地，古洞云归黯淡天。好景自嗟吟不尽，拟凭图画寄诗仙。
答张朝奉二首 其二
陆佃（宋代）

一番相见一番清，坐久精神转更明。诗里欲投亡命社，酒边甘在受降城。

此身到处堪乘兴，万事由来枉用情。试问仙翁多少寿，定应三度见桃成。
杨仲仁为梅返魂有诗因次其韵 其一
胡仲弓（宋代）

窗草不除生意足，朋溪瓶梅今似之。嘘枯苟得一援手，寒暖不问南北枝。
为慈上人赋云溪
卫宗武（宋代）

白衣苍狗任从渠，不碍波涵一太虚。
雅契高僧方寸地，卷舒流止自如如。
自和
王周（宋代）

一片残阳景，朦胧淡月中。兰芽纡嫩紫，梨颊抹生红。

琴阮资清格，冠簪养素风。烟霄半知足，吏隐少相同。
出郊再用韵赋三解
吴潜（宋代）

见说蓬瀛上界连，谁知只在眼眼前。
但须牢踏脚根地，更要放眼心里天。
世事可怜旋磨蚁，人情争慕集冠蝉。
若教禁脔曾知味，不似鱼羹饭泰然。
瑞光亭有作
丘葵（宋代）

终年萧寺里，人迹往来稀。雀踏梁尘落，蜂穿木屑飞。

佛幡书古偈，僧壁挂禅衣。此景惟予爱，冷然契道机。
柳塘送春
佚名（宋代）

海棠开后雨冥绵，寒食清明又一年。
胜赏挨排三月朔，嫩晴将息百花天。
山光水色供图障，燕语莺声助管弦。
我自吟边闲拄颊，笑人陌上拾花钿。
怀雪童
吕本中（宋代）

老来于世漫多悲，梦幻推移且自知。想得开山藏骨处，却如摇自乞怜时。

送行识我贫无盖，闲坐思渠闷有诗。从此穷居添寂寞，夜长谁复绕帘帷。
【双调】清江引_碧山丹房早
张可久（元代）

碧山丹房早起
翠蓬一壶天地小，又是邯郸道。寻真客到来，梦小人惊觉，冷冷玉望松月晓。
张子坚运判席上三首
功名壮年今皓首，拣得溪山秀。清霜紫蟹肥，细雨黄花瘦，床头一壶新糯酒。
去来去来归去来，菊老青松在。生前酒一杯，死后名千载，淮阴侯不如彭泽宰。
云岩隐居安乐窝，尽把陶诗和。村醪蜜样甜，山栗拳来大，梅窗一炉松叶火。
懒拙
谢一夔（明代）

举世事劳巧，君胡懒以拙。懒非耽晏安，拙岂真戆劣。

所懒曰利耽，所拙曰奔谒。闭户读古书，开窗看明月。

醉抚琴一张，行歌诗数阕。万虑总弃捐，机事自断绝。

夷犹终日间，满腔春拍塞。劳巧者何为，心碎力徒竭。

安能如此闲，空自叹涸辙。
被酒
刘克庄（宋代）

酒户当年颇著声，可堪病起困飞觥。
醉呼褚令为伧父，狂唤桓公作老兵。
旧有峥嵘皆铲去，新无垒块可浇平。
投床懒取骚经看，只嗅梨花解宿醒。
蝶恋花
江袤（宋代）

身世谁人知觉梦。阳焰空花，尽被三彭弄。可但运机畦上瓮。由来不了轻根重。

休要寻文披大洞。丹鼎屯蒙，养取元珠动。意马此时何用鞚。长生自与天齐共。
桃源
关韪（宋代）

流水洞门三数里，落花松迳几千年。
山南蜀国新开路，洞下秦人旧种田。
柳下
张象津（清代）

柳下听鸣蝉，微阴驱薄暑。岸阔蓼花风，石净绿萝雨。

汎汎水禽嬉，波上久容与。怅然念远人，日夕渺何许。
曲游春 曲亭
姚燮（清代）

堪是藏春馆，想画楼中抱，回径苔细。宛转阑干，称露秋横笛，小红同倚。

侧帽寻诗未。踏半晌、静愔愔地。认夕阳、慢度腰廊，收拾竹云零碎。

莫话传觞上巳。问谁似风流，东晋佳侣。路出花难，尽萦愁袅梦，凸黄凹翠。

幔卷茶香腻。料一面、深凉如水。更隔烟、屐到无人，凤幺稳睡。
虞美人（罢官嘉禾，张忠甫、曾彦思置酒舟中作）
赵彦端（宋代）

兰畦梅迳香云绕。长恨相从少。相从虽少却情亲。不道相从频后、是行人。

行人未去犹清瘦。想见相分后。书来梅子定尝新。记取江东日暮、雨还云。
桂枝香 寄友村居
张逸（宋代）

天高气肃，正一派秋声，悲吟万木。潇洒远山抹翠，澄溪漾玉。

故人家住残阳外，小枫村、低低茅屋。烟生芦渚，霜沾菊圃，酒香茶熟。

疏篱畔、山中野服，想竹栏琴韵，松窗棋局。四壁清幽，闲挂云林几幅。

鲤鱼风起天横雁，待一叶寻他剡曲。开樽长啸，池边蟹紫，墙头橘绿。
别湖桥
苏泂（宋代）

步转湖桥晚，家园隔断陂。
回看犹万里，别去不多时。
犊子迎风立，童儿以杖随。
笋舆方坐睡，到此忽成诗。
慧聚杂题 依张承吉韵
李乘（宋代）

一寺皆楼殿，虽雄向此吞。云霞终日影，桧柏几年根。

槛俯水烟国，磬传鸡犬村。倚窗翻贝叶，宴寂属空门。
次韵几复和答所寄
黄庭坚（宋代）

海南海北梦不到，会合乃非人力能。
地褊未堪长袖舞，夜寒空对短檠灯。
相看鬓发时窥镜，曾共诗书更曲肱。
作个生涯终未是，故山松长到天藤。
和湘东王横吹曲三首 其三 紫骝马
萧纲（南北朝）

贱妾朝下机，正值良人归。青丝悬玉镫，朱汗染香衣。

骤急珂弥响，𨁏多尘乱飞。彫菰幸可荐，故心君莫违。
谢钱巽叔用子苍韵
张纲（宋代）

底事承明厌直庐，孤城天远寄幽居。根尘已悟三乘祖，香火聊看八会书。

是处风烟供翰墨，何妨杖履入村墟。皇文近日收遗老，妙手终烦补帝裾。
东
徐夤（唐代）

紫气天元出故关，大明先照九垓间。鳌山海上秦娥去，

鲈脍江边齐掾还。青帝郊坰平似砥，主人阶级峻如山。

蟠桃树在烟涛水，解冻风高未得攀。
记梦 其二
舒岳祥（宋代）

梅花清入梦，诗骨定非常。半树原遮藓，无风也自香。

篮舆冲暮雪，茅舍带晨霜。傍竹依松处，无心肯向阳。
村居
陆游（宋代）

孤村浅浦近江城，西折坡陀一岭横。
墟落烟生含暮色，园林风劲作秋声。
年丰租税无逋负，酒熟乡邻递送迎。
老病愈知难报国，只将高枕送余生。
诗草帙成步韵荅友
王应斗（明代）

大都冲口似鸣蛙，遑计诗成璧与瑕。唱和有时随野鸟，品题率意第山花。

梦回久索文通笔，病起慵搜惠民车。却笑渔樵无韵侣，风烟推我作当家。
过枫桥寺示迁老三首·其一
孙觌（宋代）

白首重来一梦中，青山不改旧时容。
乌啼月落桥边寺，攲枕犹闻半夜钟。
宣和画猿 其一
韩淲（宋代）

宣和殿上退朝时，万岁山中猿挂枝。今日江南无塞北，不禁毫素尚淋漓。
读何斯举黄州秋居杂咏次其韵
陆游（宋代）

赋性本刚褊，直欲栖深山；晚乃稍悔悟，自恨不少宽。
胡越本一家，祸福环无端，少忍万事毕，孰为热与寒？我友为我言：冠盖满长安，人人不如君，八十犹朱颜。
九成宫秋初应诏
刘祎之（唐代）

帝圃疏金阙，仙台驻玉銮。野分鸣鸑岫，路接宝鸡坛。

林树千霜积，山宫四序寒。蝉急知秋早，莺疏觉夏阑。

怡神紫气外，凝睇白云端。舜海词波发，空惊游圣难。
□□长老住宁国光孝寺并题雪矶三绝
刘克庄（宋代）

占断一房居，矶边足钓徒。
如何贪出世，亦典了西湖。
初春欲为小饮先寄运使唐司勋运判张都官
郑獬（宋代）

人生长与赏心违，莫遣樽前笑语稀。
老去未羞花插帽，醉来不怕酒淋衣。
免听画鼓催朝去，且驻金鞍待月归。
休道东风犹早在，落梅已扑翠苔飞。
李元镇滑县署中
秦镐（明代）

君忘北上我忘还，冷日奄奄白马间。
吏散只如为客乐，牍销翻比在家闲。
三杯苦茗中泠水，一卷新诗大坯山。
残雪满檐冰半砌，忍能相对不开颜。
到秋
李商隐（唐代）

扇风淅沥簟流离，万里南云滞所思。
守到清秋还寂寞，叶丹苔碧闭门时。
经院署有感
董文涣（清代）

十年方补外，补外亦蹉跎。科第惭先达，飞腾让后多。

葡萄宁许换，苜蓿自能歌。回首金门路，何时定再过。
超凡台
林枝（明代）

古台翳高树，清爽轶浮埃。松风度虚耳，涧瀑闻飞雷。

恍疑紫霞洞，乍若登蓬莱。仙人不可见，使我空徘徊。
送高鹤洲范舒山家讱叔诸侍御西征二首 其二
陈璋（清代）

揽辔平生志，防身一剑依。行间回斗气，马上带霜威。

出塞诗应壮，从军事亦稀。王师定神速，好唱凯歌归。
羊城友人梁俊民以诗寄赠余余因次韵以答之
邓林（宋代）

霜毫云茧照松烟，静倚幽斋草太玄。宇宙无垠归阖闾，壶山有石任盘旋。

身闲肯问公家事，客至惟输酒店钱。笑我奔驰徒扰扰，春泥和雪满靴毡。
谢人送茶
王人鉴（明代）

谷雨年年僧送茶，近来无复及贫家。伏龙手制能分饷，活火新泉试落霞。
都下逢熊处州却送还郡
欧大任（明代）

同官邗上别，垂老蓟门看。印绶南明色，衣裘北道寒。

掖垣疲执戟，郡阁庆弹冠。他日书相及，惟应问钓竿。
清平乐
管鉴（宋代）

未春先暖。天与梅花便。点检枝头开已遍。一一檀心粉面。

巡檐索笑题诗。老怀不似当时。犹有惜花心在，等闲羌管休吹。
小龙湫
杜范（宋代）

水脉凭高天外来，半空散得万飞埃。
老龙卧处知何在，唤作灵湫亦漫猜。
华山
文同（宋代）

岩头漠漠卫卿云，谷口纷纷张楷雾。
安得钩梯上石龟，欲看明星洗头处。
咏古十六首 其十四
华镇（宋代）

唐昔先天后，天步复清平。君王图治定，槐棘来群英。

渭水亦投竿，莘原犹弃耕。丈夫敦志尚，不为轩冕轻。

矫矫同州守，素风独峥嵘。慷慨论十事，激切观王明。

献纳无迕言，始来歆大烹。富贵岂不念，直道思有行。

驭者信所学，不为嬖奚更。况当秉国钧，见利难自倾。

行己或可枉，乘轩何所荣。风虎既相从，云雷底光亨。

开元及贞观，当日乃悬衡。至今夸毗人，闻风心骨惊。
偶得新粳□送促秉
冯伯规（宋代）

东来五月见新秔，舂出□圆颗粒明。
端羡□堂有母遗，数匙晚炊且尝羹。
题心远轩二首
吴芾（宋代）

山居我欲避嚣尘，尚觉门庭俗客频。
羡尔结茅当道左，一轩风月作閒人。
秋月
刘敞（宋代）

蟾光莹碧墀，天色冻琉璃。市响新晴后，风和欲暖时。

杉松冷岑寂，楼殿黑参差。静者非无趣，长吹遗所思。
貂裘换酒 自题小象
邹溶（清代）

君貌平平尔。胡为乎、牢骚满腹，揶揄一世。多恐功名无福相，耽误半生狐矢。

论天意，原非如此。昨日偶然翻邸报，坐苞苴，毕竟千金子。

聊伴食，今之士。

为农为贾良非是。莫因他，饥驱势泊，变生别计。如许二辞能了愿，赢得人呼狂士。

便富贵、干卿何事。屠狗卖浆称密友，十余年，挈阔成生死。

常北望，愁云起。
得王子正书
张本（明代）

晨鹊何处来，飞鸣向前除。故人在天涯，遗我尺素书。

为言长相思，梦寐同所居。所居亦靡他，上论揖让初。

觉来独怆然，淡月留太虚。蹇予临末路，世味皆泊如。

一学未敢辍，尚念客气锄。切磋与琢磨，政恐朋友疏。

自从吾子东，门乏长者车。发挥天人奥，大辩孰起予。

丹阳何高明，吾子昔所庐。南轩拂翠筠，北潭照红蕖。

蝗害非不虐，子食岂无馀。滦江固自佳，何堪曳长裾。

春风旦夕至，归哉莫踟蹰。
游仙词三十三首
王镃（宋代）

天诏旌阳上玉宫，功成鸡犬亦无踪。
独留铁柱难飞去，要锁东溟老毒龙。
送李守
徐积（宋代）

千兵州将已严装，犹入西庵曳绣裳。坐燕起来中酒色，行春归绣落花香。

难酬高义情弥重，欲述馀恩事更长。但看楚人遮道处，草头垂泪湿残阳。
酒后赏雪舟中
王先谦（清代）

薄醉不自倒，衔杯对玉山。犹能醒诗眼，何处看尘寰。

风弱舟微重，天空鸟任闲。光摇明镜里，复讶失酡颜。
丁亥春将归罗浮留别黄仙裳
函可（清代）

春尽雨声里，扬帆趁晓晴。路经三笑寺，归向五羊城。

末世石交重，馀生瓦钵轻。悲凉无限意，江月为谁明。
雨晴至园中
陆游（宋代）

入夏经月雨，园路久已荒。
今朝偶一到，蒿艾如人长。
岂惟蛙黾豪，颇觉蜂蝶狂。
怅然怀故山，舍东百本桑。
迨此积雨余，枝叶沃以光。
父老适相遇，藉草挥一觞。
一觞颓然醉，笑语相扶将。
赋诗示儿子，此乐未易忘。
东山夜坐
唵囕香公（明代）

苍苔岩畔坐忘言，蒹菼离离带夕昏。
千里梦回莼菜美，三旬病起稻花繁。
碧云到海秋无隙，白鸟翻空夜有痕。
明日又携瓢笠去，百城烟水扣谁门？
辋川集二十首。孟城坳
裴迪（唐代）

结庐古城下，时登古城上。古城非畴昔，今人自来往。
陈氏园次韵再送子任
文嘉（明代）

风袅垂杨枝弄柔，城闉偶集野堂幽。已过佳节愁芳会，又续林灯作夜游。

杯色盈盈满樽酒，歌声呖呖隔花喉。武陵桃源花正好，此去君应无别愁。
物蠹
周端臣（宋代）

太虚运元气，万物皆凭倚。
物或有所违，气亦随而否。
肉蠹则生蟲，木蠹则生蚁。
嗟哉政亦然，于焉起奸宄。
蠹久不可为，气靡物自毁。
但得元气存，不患蠹不死。
鄜州进白野鹊
薛能（唐代）

轻毛叠雪翅开霜，红觜能深练尾长。名应玉符朝北阙，

色柔金性瑞西方。不忧云路填河远，为对天颜送喜忙。

从此定知栖息处，月宫琼树是仙乡。
戏答降箕青莲仙八首 其六
孙承恩（明代）

青莲居士谪仙人，风雅吾生仰后尘。喜奉新诗如謦欬，更将明月认风神。
南宋故内怀古
刘仁本（明代）

山抹微云锁凤腰，御沟流水海鲜桥。
西番杖锡居中阙，南渡衣冠尽北朝。
九庙山陵孤塔雨，千年城郭半江潮。
向南古木何人墓，岳将忠魂黯未消。
绍兴祀神州地祇十六首 神州地祇位酌献用《嘉安》。
郊庙朝会歌辞（宋代）

恭承明祀，嘉荐令芳。亦有桂酒，诚悫是将。瑟瓒以酌，效欢厥觞。

庶乎燕享，永怀不忘。
和高簿送梅 其六
王志道（宋代）

花底莓苔蒲树丫，翠翘玉珥碧襦纱。靓妆雅器鸣琴友，不向朱门听鼓笳。
王蒙脩竹远山
弘历（清代）

亭覆脩篁瑟瑟，崖临流水淙淙。记得会稽山下，暮春游目曾逢。
醉桃源·元日
吴文英（宋代）

五更枥马静无声。邻鸡犹怕惊。日华平晓弄春明。暮寒愁翳生。
新岁梦，去年情。残宵半酒醒。春风无定落梅轻。断鸿长短亭。
陈德瑞馈新茶
洪迈（宋代）

空山冥冥云雾窗，春风好梦攲残缸。
朝来果得故人书，微凸而么犀锷双。
贵人争买百璎珞，此心儿女久已降。
坐观市井起攘袂，念之使我心纷庞。
领君此意九鼎重，我呻吟有力安能扛。
何时来施三昧手，慰我渴梦思长江。
曹既见和复次韵
苏轼（宋代）

造物本儿嬉，风噫雷电笑。谁令妄惊怪，失匕号万窍。

人人走江湖，一一操网钓。偶然连六鳌，便谓此手妙。

空令任公子，三岁蹲海徼。长贫固不辞，一死实未料。

难将蓍草算，除用佛眼照。何人嗣家学，恨子儿尚少。

嗟我与曹君，衰老世不要。空言今无救，奇志后必耀。

吟君五字诗，义重千金吊。收藏慎勿出，免使群儿谯。
和林守玉茗花韵
赵汝鐩（宋代）

园名金柅多奇卉，古干灵根独异常。
耻与春花争俗艳，故将雪异对韶光。
天葩巧削昆山片，露蕊疑含建水香。
当为君侯好封植，角弓三叹誓无忘。
證师圣可桐虚斋
释道潜（宋代）

吾闻峄山桐，猗猗排秀干。栖鸾宿凤信所奇，众木纷纷何足算。

宿呼，天相彼质，复虚彼心。故其声之隐也无阂，其动也无留。

有叩而鸣，体佚而休。嘉上人之妙龄兮，无适俗之卑韵。

刚有拟于斯桐兮，廓中虚以受训。异速成之朝荣兮，培益厚而日敏。

悼像末之寥寥兮，蹇吾道之不振。续芳尘于祖席兮，他日非桐虚上人者而复谁何哉。
云溪杂咏
郭印（宋代）

虚舟横沼面，窗户四玲珑。
绛宇三山上，青天一镜中。
夜深杨柳月，日永芰荷风。
公退浑无事，江湖兴莫穷。
赴和州于武昌县再遇毛仙翁十八兄因成一绝
刘禹锡（唐代）

武昌山下蜀江东，重向仙舟见葛洪。

又得案前亲礼拜，大罗天诀玉函封。
宿局次韵卢直院炎夜之作
戴栩（宋代）

市屋炎蒸极，爱眠官署亭。
洒泉清坐石，疏纸出危棂。
露草有尘色，风枝无动形。
怀人兼述句，钟尽钥开扃。
度岭作
吴兆（明代）

谷口钟声度岭微，岭头岚气散朝晖。
江山处处通乡路，只是游人不得归。
浣溪沙·麻叶层层苘叶光
苏轼（宋代）

麻叶层层檾叶光，谁家煮茧一村香？隔篱娇语络丝娘。
垂白杖藜抬醉眼，捋青捣麨软饥肠，问言豆叶几时黄？
绍兴祀岳镇海渎四十三首
佚名（隋代）

自彼昆虚，于以潜流。
念兹诞润，岂侯汪犹。
在昔中府，暨海聿条。
迄既望止，神保先回。
题飞来峰
朱继芳（宋代）

元是西天住，飞来莫去休。
未凭仙佛国，好似帝王州。
彼树亦如寄，吾生应更浮。
白猿呼不应，松露滴猕猴。
遇海舟
刘敞（宋代）

秦王好神仙，东上琅琊台。蛾眉绿发五千辈，去乘长风款蓬莱。

此时秦人海旁立，生别死分不敢泣。但见高帆云中没，野鸟悲鸣为翔集。

过海舟，何时还，火焚荆棘空骊山。
闻常伯韩公下世感赋 其一
姜特立（宋代）

逸轨高标不可扳，风流人物晋唐还。胸襟磊落尘埃外，尊酒淋漓笔砚间。

英气一朝归碧落，高文千古映青山。穗帷莫奠知音泪，极目楼边有愧颜。
雨后月中玉堂闲坐
韩偓（唐代）

银台直北金銮外，暑雨初晴皓月中。唯对松篁听刻漏，

更无尘土翳虚空。绿香熨齿冰盘果，清冷侵肌水殿风。

夜久忽闻铃索动，玉堂西畔响丁东。
秋晚杂书三十首
方回（元代）

周诰恶沈湎，礼设萍氏禁。
愚夫或败德，贤者故克敬。
上有朝廷燕，下有乡党饮。
倍食与无算，岂闻起酗竞。
但此忘忧物，过嗜足致病。
汤剂所不攻，朝窗卧若暝。
虽然极困羸，亦未害性命。
百病皆不可，病酒差独胜。
自勉
刘克庄（宋代）

海滨荒浅幼无师，前哲藩篱尚未窥。
玄咏易流西晋学，苦吟不未晚唐诗。
远僧庵就勤求记，亡友坟成累索碑。
天若假余金石寿，所为讵肯止于斯。
咏美人秋千
陈维崧（清代）

昨夜湔裙罢，今日意钱回。
粉墙正亚朱户，其外有铜街。
百丈同心彩索，一寸双文画板，风飐绣旗开。
低约腰间素，小摘鬓边牌。
翩然上，掠绿草，拂苍苔。
粉裙欲起未起，弄影惜身材。
忽趁临风回鹘，快作点波新燕，糁落一庭梅。
向晚半轮玉，隐隐照遗钗。
欧雷二子往游西粤见过宿别赋赠二首 其二
李英（清代）

月照牂牁江水长，扁舟明月度端阳。远途无数南征雁，好寄西来字八行。
归自湖西
陈造（宋代）

晨具湖西饭，还家腹果然。
怒风长擘席，急浪不鸣船。
身觉青冥上，情留白鸟边。
衰年端一快，整帽向云天。
渡易水
周密（宋代）

丈夫一死已许人，高歌忼慨西入秦。一旦直欲揕吕政，何异只手批逆鳞。

舞阳色变衮龙绝，环柱模糊八创血。督亢地图秦已知，强燕反是速燕灭。

壮志不就千古悲，易水萧萧云垂垂。尺八匕首何足恃，当时枉杀樊于期。
玉楼春 红梅
许德蘋（清代）

东君击得珊瑚碎。点缀南枝开也未。却嫌玉骨冰清清，洒遍胭脂方称意。

几回收拾霜毫底。疏影横斜竹外倚。多情野鹤不知寒，守住红妆眠未起。
次韵留守相公同游龙门
文彦博（宋代）

凿开青障启天门，直泻伊流泄汝坟。八节惊涛鼍振鼓，千花宝塔雁翔云。

岩隈雨过飞泉涨，谷口风回堕叶纷。龛穴隆穹三像列，楼台华焕两崖分。

方陪茜旆来寻胜，不就蒲飧趁茹荤。北里笙竽皆拥从，东山罗绮半酣醺。

升堂共睹皤仙貌，策杖同寻古士坟。喜脱貂冠亲野老，幸随态轼附邦君。

林峦岑寂真堪赏，市井喧哗渐厌闻。人度长川犹隐映，香销古殿尚氛氲。

周生归后兰重佩，荀令行时蕙更薰。晓露未晞珠滴泪，秋花争发锦挑文。

群娃散步尘生袜，小舫争登水溅裙。钓叟傍观皆叹羡，禅师迎谒尽欢欣。

既无冗局羁闲迹，忍促回轩背夕曛。得向石头溪上饮，从今遂不畏移文。
寄宋中道
梅尧臣（宋代）

尔书我不答，尔怒从尔骂。
天马新羁时，气横未可驾。
傥我一日死，尔岂无悲咤。
唯知道义深，小失不足谢。
暮春道中闻蝉
张嵲（宋代）

西山日落东山明，长风吹花客心惊。
房州气候不可解，嫩叶暗中蝉乱鸣。
试诸葛生笔因书所怀寄诸弟 其八
彭汝砺（宋代）

长忆东林橘，秋深个个圆。青云众星聚，碧海万枝联。

染露光相照，经霜味十全。能将洞庭种，分寄楚江边。
我有平生人二章 其二
陆深（明代）

我有平生人，善鼓朱弦琴。清商发高弹，泠泠太古音。

万人罗列听，叹息一何深。玉衡指孟夏，朱明自南侵。

曲中正悠扬，弦绝调不任。鸾胶是何年，长令负此心。

岂不增悲辛，古意日已淫。
读韩退之诗有作
晁说之（宋代）

万树残英委泥滓，柳花成絮独高飞。
自怜织质无人赏，宛转还从洛浦归。
雪晴早发杜生村至李家口三首 其一
黄淳耀（明代）

指直难抽袜系纤，仆夫汤沐已晨严。冰生欲助须如猬，气出堪憎笑似盐。

一径鸦叉迷古埭，万条鹅管插荒檐。关河冻合酸风击，髣髴沙场射镝尖。
胡参知邀登白云山得烟字
游朴（明代）

白云山与碧霄连，至此尘心已尽捐。短舄行迷空翠径，轻衣欲染蔚蓝烟。

九天楼殿虚无里，二浙山川指顾前。更说仙都何处是，攀松藉草不知还。
谒白帝庙
张俞（宋代）

孤山扞江口，上有白帝祠。
横视天下险，万流皆俯窥。
古殿锁神天，悲风出阴帷。
天昏瓦栋折，狐鼠亦生威。
优巫日鼓舞，鬼怪生奔驰。
雷霆卷蛟窟，雹火烧松枝。
入户精鬼动，有如阴兵随。
吁哉汉盗乱，海内遂崩离。
赤龙始潜跃，逐鹿过秦时。
公孙奋神剑，定蜀图安危。
陇坻开北户，荆门启东陲。
长驱百万众，日斗天下师。
群豪插羽翼，与汉争雄雌。
两帝不并立，兴亡良可悲。
天运虽有在，圣贤岂无为。
昭皇揽英杰，袭轨奄垂基。
风云共浩荡，千古余寒碑。
威神竟不没，万里震南夷。
鹤林寺
林景熙（宋代）

流水苍松石迳斜，瓮城城外梵王家。
仙林不返云巢鹤，僧钵曾移海国花。
剥落苔碑秋卧草，荒凉竹院午敲茶。
当时一掷乾坤手，曾向山窗倚暮霞。
张德庆挽诗 其二
严粲（宋代）

九秩犹身健，联麾见子荣。笏床欢节序，鸠杖话平生。

世久伤零落，吾犹及老成。酸风吹苦泪，一为典刑倾。
虎跑寺与袁德纯明府对饮
林光（明代）

君亦逢难我亦难，十年天遣两相看。折腰事在仓皇际，歌凤人过顷刻间。

元雾有情埋色豹，白云无计别青山。松阴小酌休辞醉，明月尘氛控马鞍。
西华
徐夤（唐代）

五千仞有余神秀，一一排云上氵寥。
叠嶂出关分二陕，残冈过水作中条。
巨灵庙破生春草，毛女峰高入绛霄。
拜祝金天乞阴德，为民求主降神尧。
秋思不已作思玄歌一篇以自广
郭之奇（明代）

造化为炉铸九丘，群生寄命本蜉蝣。百年转盼赴东流，跛踦相随就隙沟。

顾彼诸愚何啾啾，奔驰索死莫言休。如火如金各背雠，为光为鬼眯双眸。

逐狐鸣鼓向阴幽，被发兽心孰可柔。贪财惜费伏深谋，言如鳖咳夜相酬。

燕雀悲飞入海啁，海客安能复从鸥。电光石火须臾偷，薤稀蒿里聚鸣楸。

岂无高人廑远忧，明分曲直异弦钩。岂无达士抱前羞，舍利为名名颇留。

以今观之亦赘疣，名利相差总一矛。未闻回首志玄修，岂令丹青救白头。

予将往问逍遥游。物外人间恣窈搜。寄愁天上不须愁，埋忧地下不须忧。

微风为柁气为舟，百虑俱排至要收。芝草翩翩动十洲，予入名山手自抽。

仙人聚语白云浮，神丹度世许诚求。胸专意一苟无尤，为白为雌道所邮。

或云上古有春秋，能使今人作古俦。今人果信予言不，予姑与世日繇繇。
阙题二首
王维（唐代）

荆溪白石出，天寒红叶稀。
山路元无雨，空翠湿人衣。
相看不忍发，惨淡暮潮平。
语罢更携手，月明洲渚生。
寿楼春 春日追昔游
陈维崧（清代）

寻春来刘郎。惹一生惆怅，千种思量。尚记风前秀靥，月中凝妆。

斑竹店，梅根坊。飐水花、晴丝悠飏。恰宛宛调鹦，盈盈唤马，手语粉巾香。

斜日下，东方狂。将十年前事，吹入微茫。赢得箜篌昔昔，琵琶枨枨。

花压帽，啼沾裳。怕重逢、年时韶光。又酒旆斜挑，谁家小门青粉墙。
临水坐
白居易（唐代）

昔为东掖垣中客，今作西方社内人。

手把杨枝临水坐，闲思往事似前身。
十五日将入章泉上饶有句次韵
韩淲（宋代）

诸贤送我入章泉，问讯泉头不老仙。更把一杯同醉倒，閒忙出处本忻然。
自嘉兴一日至灵岩驻跸二首 其一
弘历（清代）

槜李至灵岩，一百卅馀里。舟行纵顺风，比至亦晚矣。

长堤可跋马，笃速便且驶。易马行逾刻，风帆落后已。

北南殊所习，其别乃若此。谁挂翰林帆，昼寝方隐几。

前行马及之，舣岸行且止。谓彼落后劳，彼喜逸无比。

饱食倦且眠，夜到亦可耳。
别周季隐东湖隐居
项安世（宋代）

君不见东湖先生徐师川，雅歌清庙弹朱弦。
又不见于湖居士张安国，健语龙蛇杂矛戟。
佳人往矣不易致，见君使我心先醉。
一闻东湖名，再读于湖诗。
恍然如见二大夫，使我真欲再拜之。
君家玉带垂金鱼，向来凛凛持钧枢。
大夫不要五鼎食，自向湖边築隐居。
小园种花复种竹，数亩宜桑亦宜粟。
人生如此复何求，把酒吟诗得自由。
客来担与谈风月，万事如今只掉头。
邓林芳意八首为邓侍御 其四 两浙观风
林光（明代）

浙山高崔嵬，浙水清缭绕。廓然霁风霆，孤月生夜照。
颂古十四首
释师体（宋代）

斫头沥血摩诃演，挂肚悬肠萨怛多。
恶口小家无尽藏，更将何法度娑婆。
书谢师厚至
梅尧臣（宋代）

尔来器尔姑，清泪滴尘几。一闻在目言，不谓今则死。

而犹意远行，所念当至止。秋风忽助嚎，万木欲摧毁。
劝酒十四首 其二
白居易（唐代）

何处难忘酒，天涯话旧情。青云俱不达，白发递相惊。

二十年前别，三千里外行。此时无一盏，何以叙平生。
寄任山人
钱起（唐代）

天阶崇黼黻，世路有趋竞。独抱中孚爻，谁知苦寒咏。

行潦难朝海，散材空遇圣。岂无鸣凤时，其如问津命。

所思青山郭，再梦绿萝径。林泉春可游，羡尔得其性。
自遣
齐己（唐代）

了然知是梦，既觉更何求。
死入孤峰去，灰飞一烬休。
云无空碧在，天静月华流。
免有诸徒弟，时来吊石头。
西江月·莫羡金闺黼黻
长筌子（金朝）

莫羡金闺黼黻，好攀仙桂枝柯。悟来心境不须磨。顿泯浮华物我。返照壶天日月，休言尘世风波。长拖瘦玉泛无何。归去烟萝深卧。
鹊桥仙（寿稼轩）
杨炎正（宋代）

筑成台榭，种成花柳，更又教成歌舞。不知谁为带湖仙，收拾尽、壶天风露。

闲中得味，酒中得趣，只恐天还也妒。青山纵买万千重，遮不断、诏书来路。
中秋近愿晴
陈普（宋代）

秋天连夕卷烟云，似为蓬蒿有滞人。
驷马高车无梦想，中秋但借一冰轮。
送罗侍御归西台
鲍溶（唐代）

归台新柱史，辞府旧英髦。劝酒莲幕贵，望尘骢马高。

诗情分绣段，剑彩拂霜毫。此举关风化，谁云别恨劳。
呈万菴十章·炉鼎
白玉蟾（宋代）

须信先天事事无，阴阳陶铸此形模。
真空平等硃砂鼎，虚彻灵通偃月炉。
九竅可风坛墠暖，二时失火药材枯。
只兹一点无明燄，炼出人间大丈夫。
秋闺怨
林希逸（宋代）

帘幕低垂夜漏深，秋虫唧唧相悲吟。回纹织罢空弹泪，未必君心似妾心。
残夜至峰顶上
范成大（宋代）

片月挂高岭，我行至其巅。
举手欲搅撷，恐惊乘鸾仙。
菲菲桂香动，肃肃露脚寒。
北斗已到地，南斗犹阑干。
但闻浮黎音，来从始青天。
大星与之俱，晓色明旗旛。
素烟渺陆海，中有人所寰。
想见地上友，启明膏火煎。
星落玉宇白，日生绮霞丹。
冰轮未肯去，相看尚团团。
将军王安节第四十七
文天祥（宋代）

激烈伤雄才，直气横乾坤。
惆怅汗血驹，见此忠孝门。
宿洞真观呈卢竹溪
陈著（宋代）

傍家新筑好，儒道不相妨。
松火客床梦，梅花诗屋香。
欲盟六逸醉，始托四明狂。
高视黄尘表，翛然何有乡。
题浯溪 其一
李祐孙（宋代）

明皇何以致颠危，林甫国忠成祸基。妃子良心犹不悟，此机惟有九龄知。
长夏
汪广洋（明代）

凉挹溪山爽，翚飞省署新。莺声清过耳，草色绿愁人。

浊酒传杯重，乌丝界纸匀。吾儒公事毕，聊复暂怡神。
洞房
杜甫（唐代）

洞房环佩冷，玉殿起秋风。秦地应新月，龙池满旧宫。

系舟今夜远，清漏往时同。万里黄山北，园陵白露中。
沁园春·蠢彼鼪鼯
方岳（宋代）

蠢彼鼪鼯，嗟尔何为，敢瞰长淮。遣诗书元帅，又劳指画，神仙寿日，不放襟怀。略已三年，可曾一笑，天岂悭吾老子哉。诸人者，且携将雅颂，留待磨崖。我姑酌彼金罍。便小醉、宁辞鹦鹉杯。问今何时也，子其休矣，有如此酒，奚取吾侪。帝曰不然，政须卿辈，作我长城惟汝谐。凝望处，见红尘飞骑，捷羽东来。
送二僧见拙庵老人
释居简（宋代）

道契圣天子，年高王老师。恶声人不喜，拙处佛犹疑。

未委闻名后，何如觌面时。欲言言不及，落赚自然知。
水友辞 翡翠儿
王质（宋代）

翡翠儿，翡翠儿，幽清净绿深依归。浮空凝风香不动，翻身一掷碎花飞。

总无矰，总无弋，波上沉浮沙上立。呜呼此友兮宜相从，晚濑榜人收水功。
题斋壁
陆游（宋代）

门前枯叶满荒街，堂下残芜拥土阶。
蓬荜萧条如旅店，豆蔬淡薄学僧斋。
昼存真火温枵腹，夜挽黄流灌病骸。
唤取邻翁同结社，它年仙去与君偕。
陶潜咏
范浚（宋代）

五个门前柳，千年身后名。挂冠真避俗，自祭颇忘情。

且进杯中物，何劳弦上声。诗篇经李杜，犹得擅精清。
孟德孔明
陆文圭（元代）

孔明孟德两驰驱，三国人才信有馀。
未肯草庐终此世，不知精舍读何书。
木牛古不傅遗法，铜雀今成一废墟。
毕竟忠邪天不识，当年成败复何如。
闲居 其三
释行海（宋代）

山矾香气近幽荪，玉色桃花静对门。晓日照烟林坞湿，春云过雨石池浑。
秦中吟十首·伤友
白居易（唐代）

陋巷孤寒士，出门苦恓恓。
虽云志气高，岂免颜色低。
平生同门友，通籍在金闺。
曩者胶漆契，迩来云雨睽。
正逢下朝归，轩骑五门西。
是时天久阴，三日雨凄凄。
蹇驴避路立，肥马当风嘶。
回头忘相识，占道上沙堤。
昔年洛阳社，贫贱相提携。
今日长安道，对面隔云泥。
近日多如此，非君独惨凄。
死生不变者，唯闻任与黎。
答癯庵致糟蟹
高似孙（宋代）

秋入丹枫声怒号，吴儿得志飞轻舠。
纬以万竹澜寒涛，有法如轻勇於鏊。
彼蟹甚武殊驿骚，一霜二相如此膏。
物生固忌风味高，最以风味无一逃。
葬之酒乡泣醨糟，一醉竟死俱陶陶。
了我一身凡几醪，死生大矣惟所遭。
饮中诸公人中豪，左手酒杯右手螯。
醉魂浩荡不可招，为君以酒博葡萄。
世间万事真牛毛，一醉一死俱蓬蒿。
恭惟不杀心忉忉，视民如蟹呜呼饕。
用贾岛真山民三月晦日诗作首句 其二
郑孝胥（清代）

九十风光能有几，春风春雨总经过。谁知地变天荒意，莫借鲁阳回日戈。
小重山
蒋捷（宋代）

曾伴芳卿锵佩环。西风吹梦断，堕人寰。假饶无分入雕阑。窥妆镜，也合小溪湾。

此地有谁怜。斜阳牛卧处，牧童攀。劝花休苦恨天天。从来道，薄命是朱颜。
乙巳仲秋自题道装小影时年七十
赵同骥（清代）

我曾束发受诗书，儒服儒冠忍弃诸。我曾腼颜登仕版，朝衣朝冠拜丹墀。

有笑于予者曰：尔为儒耶儒术迂，尔为官耶官近愚。

掷尔章服仍作儒，吁嗟乎，毕竟依旧一凡夫。尔不见函谷关前骑且驱，青牛背上服何襦。

又不见吕师炼成九转丹，翩翩鹤氅天风寒。尔既为儒亦为官，胡竟学儒流申韩。

一行作吏愧素餐，今特贬尔红尘外，采尔葫芦醒世丸。
周嘉会远行
黄叔美（宋代）

闻道周公子，今春过许州。
百年看野史，双鬓托孤舟。
风土青山古，英雄怜火秋。
岂无遗白泪，相对话江鸥。
西岘峰
陈樵（元代）

雨后看山对酒歌，飞红骇绿满岩阿。万重山外碧方寸，五色雨中青最多。

亭下日生霞映草，松根苓长叶成窝。江源分付西流去，莫作门前东逝波。
吴主簿诗主簿名则宣平人吴黄门仕伟之父也 其一 军门止杀
陈献章（明代）

泣罪天应见，坑降地不知。自然殃庆至，天道不须疑。
野色
范仲淹（宋代）

非烟亦非雾，幂幂映楼台。
白鸟忽点破，残阳还照开。
肯随芳草歇，疑逐远帆来。
谁会山公意？登高醉始回。
左仲郛浮渡诗序
姚鼐（清代）

江水既合彭蠡，过九江而下，折而少北，益漫衍浩汗，而其西自寿春、合肥以傅淮阴，地皆平原旷野，与江淮极望，无有瑰伟幽邃之奇观。独吾郡潜、霍、司空、龙眠、浮渡，各以其胜出名于三楚。而浮渡濒江倚原，登陟者无险峻之阻，而幽深奥曲，览之不穷。是以四方来而往游者，视他山为尤众。然吾闻天下山水，其形势皆以发天地之秘，其情性阖辟，常隐然与人心相通，必有放志形骸之外，冥合于万物者，乃能得其意焉。今以浮渡之近人，而天下注游者这众，则未知旦暮而历者，几皆能得其意，而相遇于眉睫间耶？抑令其意抑遏幽隐榛莽土石之间，寂历空濛，更数千百年，直寄焉以有待而后发耶？余尝疑焉，以质之仲郛。仲郛曰：“吾固将往游焉，他日当与君俱。”余曰：“诺。”及今年春，仲郛为人所招邀而往，不及余。迨其归，出诗一编，余取观之，则凡山之奇势异态，水石摩荡，烟云林谷之相变灭，番见于其诗，使余光恍惚有遇也。盖仲郛所云得山水之意者非耶？

昔余尝与仲郛以事同舟，中夜乘流出濡须，下北江，过鸠兹，积虚浮素，云水郁蔼，中流有微风击于波上，发声浪浪，矶碕薄涌，大鱼皆砉然而跃。诸客皆歌乎，举酒更醉。余乃慨然曰：“他日从容无事，当裹粮出游。北渡河，东上太山，观乎沧海之外；循塞上而西，历恒山、太行、大岳、嵩、华，而临终南，以吊汉，唐之故墟；然后登岷、峨，揽西极，浮江而下，出三峡，济乎洞庭，窥乎庐、霍，循东海而归，吾志毕矣。”客有戏余者曰：“君居里中，一出户辄有难色，尚安尽天下之奇乎？”余笑而不应。今浮渡距余家不百里，而余未尝一往，诚有如客所讥者。嗟乎！设余一旦而获揽宇宙之在，快平生这志，以间执言者之口，舍仲郛，吾谁共此哉？
初四日复雪余少云以和诗来即叠韵奉答
黄景仁（清代）

和诗火急如偿逋，窃笑不暇嗔痴孥。镫残漏尽雪屋白，有似不著窗纸糊。

岂其饥吟坐真癖，亦省僵卧诚良图。墙头前雪望后雪，闻古老语今非诬。

知君浑含有同赏，榾柮煴火围地炉。两家北上逐鸿雁，一心南飞随鹧鸪。

恢疏在骨合憔悴，缓急叩门谁有无。不如放溜下直沽，舟人醉语同詀嚅。

了知浮世等蓬梗，安用盛名争顾厨。泥乾相访出诗笑，我歌定与君同符。
送德轮行者
杨万里（宋代）

沥血抄经奈若何，十年依旧一头陀。
袈裟未著愁多事，著了袈裟事更多。
寄王校文
周玄（明代）

壮游江海总离居，岂料同君岁月疏。
湘水每劳怀旧梦，筠阳曾枉荐贤书。
霜空落叶清砧候，天入平芜白雁初。
自古长沙文化地，圣朝逢掖近何如？
五福降中天
江致和（宋代）

喜元宵三五，纵马御柳沟东。斜日映珠帘，瞥见芳容。秋水娇横俊眼，腻雪轻铺素胸。爱把菱花，笑匀粉面露春葱。

徘徊步懒，奈一点、灵犀未通。怅望七香车去，慢辗春风。云情雨态，愿暂入阳台梦中。路隔烟霞，甚时还许到蓬宫。
五月九日
司空图（唐代）

金石皆销铄，贤愚共网罗。达从诗似偈，狂觉哭胜歌。

高燕凌鸿鹄，枯槎压芰荷。此中无别境，此外是闲魔。
题周忘机画轴
王庭圭（宋代）

罗浮飞瀑落九天，尺素倒流三峡泉。怪底晴窗起风雨，洞庭野色潇湘烟。

平生江山入吾手，况有对坐南昌仙。不须作此无声画，妙画自以无声传。
曹娥江
邵梅溪（宋代）

客舟舣尽江头月，忍听寒潮声哽噎。
那知江上无情波，总是曹娥眼中血。
送王总下第归丹阳
许浑（唐代）

秦楼心断楚江湄，系马春风酒一卮。汴水月明东下疾，

练塘花发北来迟。青芜定没安贫处，黄叶应催献赋诗。

凭寄家书为回报，旧乡还有故人知。
先天易吟三十首
方回（元代）

太极元无物，群生性命根。
一奇仍一偶，万象满乾坤。
金山修砖岸
释普度（宋代）

长江万里涌金鳌，屹立中流气势豪。
直下放教根脚稳，任教八面起风涛。
爱山堂 其六
蒋之奇（宋代）

我爱通羊好，山深不染尘。数家原上住，疑是避秦人。
和柳子厚诗十七首 其二 同赵叔问涉涧伐荒蘙得大石壁立乔木苍然上蔽云日因平筑寻丈地时憩其下
程俱（宋代）

披榛亦扪萝，度此幽涧曲。寒藤绕苍壁，杉桂杂篁竹。

云泉固膏肓，大胜溪壑欲。彼哉机士怀，冰炭甚寒燠。
琴曲歌辞。胡笳十八拍
刘商（唐代）

汉室将衰兮四夷不宾，动干戈兮征战频。

哀哀父母生育我，见离乱兮当此辰。纱窗对镜未经事，

将谓珠帘能蔽身。一朝虏骑入中国，苍黄处处逢胡人。

忽将薄命委锋镝，可惜红颜随虏尘。（第一拍）

马上将余向绝域，厌生求死死不得。戎羯腥膻岂是人，

豺狼喜怒难姑息。行尽天山足霜霰，风土萧条近胡国。

万里重阴鸟不飞，寒沙莽莽无南北。（第二拍）

如羁囚兮在缧绁，忧虑万端无处说。使余力兮翦余发，

食余肉兮饮余血。诚知杀身愿如此，以余为妻不如死。

早被蛾眉累此身，空悲弱质柔如水。（第三拍）

山川路长谁记得，何处天涯是乡国。自从惊怖少精神，

不觉风霜损颜色。夜中归梦来又去，朦胧岂解传消息。

漫漫胡天叫不闻，明明汉月应相识。（第四拍）

水头宿兮草头坐，风吹汉地衣裳破。羊脂沐发长不梳，

羔子皮裘领仍左。狐襟貉袖腥复膻，昼披行兮夜披卧。

毡帐时移无定居，日月长兮不可过。（第五拍）

怪得春光不来久，胡中风土无花柳。天翻地覆谁得知，

如今正南看北斗。姓名音信两不通，终日经年常闭口。

是非取与在指撝，言语传情不如手。（第六拍）

男儿妇人带弓箭，塞马蕃羊卧霜霰。寸步东西岂自由，

偷生乞死非情愿。龟兹筚篥愁中听，碎叶琵琶夜深怨。

竟夕无云月上天，故乡应得重相见。（第七拍）

忆昔私家恣娇小，远取珍禽学驯扰。如今沦弃念故乡，

悔不当初放林表。朔风萧萧寒日暮，星河寥落胡天晓。

旦夕思归不得归，愁心想似笼中鸟。（第八拍）

当日苏武单于问，道是宾鸿解传信。学他刺血写得书，

书上千重万重恨。髯胡少年能走马，弯弓射飞无远近。

遂令边雁转怕人，绝域何由达方寸。（第九拍）

恨凌辱兮恶腥膻，憎胡地兮怨胡天。生得胡儿欲弃捐，

及生母子情宛然。貌殊语异憎还爱，心中不觉常相牵。

朝朝暮暮在眼前，腹生手养宁不怜。（第十拍）

日来月往相推迁，迢迢星岁欲周天。无冬无夏卧霜霰，

水冻草枯为一年。汉家甲子有正朔，绝域三光空自悬。

几回鸿雁来又去，肠断蟾蜍亏复圆。（第十一拍）

破瓶落井空永沉，故乡望断无归心。宁知远使问姓名，

汉语泠泠传好音。梦魂几度到乡国，觉后翻成哀怨深。

如今果是梦中事，喜过悲来情不任。（第十二拍）

童稚牵衣双在侧，将来不可留又忆。还乡惜别两难分，

宁弃胡儿归旧国。山川万里复边戍，背面无由得消息。

泪痕满面对残阳，终日依依向南北。（第十三拍）

莫以胡儿可羞耻，思情亦各言其子。手中十指有长短，

截之痛惜皆相似。还乡岂不见亲族，念此飘零隔生死。

南风万里吹我心，心亦随风渡辽水。（第十四拍）

叹息襟怀无定分，当时怨来归又恨。不知愁怨意若何，

似有锋铓扰方寸。悲欢并行情未快，心意相尤自相问。

不缘生得天属亲，岂向仇雠结恩信。（第十五拍）

去时只觉天苍苍，归日始知胡地长。重阴白日落何处，

秋雁所向应南方。平沙四顾自迷惑，远近悠悠随雁行。

征途未尽马蹄尽，不见行人边草黄。（第十六拍）

行尽胡天千万里，惟见黄沙白云起。马饥跑雪衔草根，

人渴敲冰饮流水。燕山仿佛辨烽戍，鼙鼓如闻汉家垒。

努力前程是帝乡，生前免向胡中死。（第十七拍）

归来故乡见亲族，田园半芜春草绿。明烛重然煨烬灰，

寒泉更洗沉泥玉。载持巾栉礼仪好，一弄丝桐生死足。

出入关山十二年，哀情尽在胡笳曲。（第十八拍）
晚过黄州铺二绝
杨万里（宋代）

数峰残日紫将销，一片新秧绿未交。
道是今年春水小，涨痕也到岸花梢。
再和四首
吴芾（宋代）

归来深欲断尘缘，常拜青词密吁天。
既幸此身无玷辱，更欣尽室得团圆。
扪心只合安三径，度力那能障百川。
若也天公终见念，从今便是再生年。
盒子会辞
沈周（明代）

平乐灯宵闹如沸，灯火烘春笑声内。盒奁来往斗芳邻，手帕绸缪通姊妹。

东家西家百络盛，妆殽钉核春满檠。豹胎间挟鳇冰脆，乌揽分搀椰玉生。

不论多同较奇有，品里输无例陪酒。呈丝逞竹会心欢，褒钞裨金走情友。

閧堂一月自春风，酒香人语百花中。一般桃李三千户，亦有愁人隔墙住。
归汝坟山庄留别卢象
祖咏（唐代）

淹留岁将晏，久废南山期。旧业不见弃，还山从此辞。

沤麻入南涧，刈麦向东菑。对酒鸡黍熟，闭门风雪时。

非君一延首，谁慰遥相思。
里翁张虑斋八帙二首 其二
于慎行（明代）

常将沆瀣当朝餐，矍铄风神世所难。走马自轻飞鞚远，看花犹剧蹋歌欢。

青葱日长堂前树，郁烈春芳泽畔兰。欲向仙台占寿纪，不知渤澥几时乾。
枕上得句寄潜君升
胡仲参（宋代）

无奈蓬窗雪打声，梦魂才稳又还惊。
枕食如许犹嫌冷，多少阎闾睡不成。
金陵怀古
许浑（唐代）

玉树歌残王气终，景阳兵合戍楼空。
松楸远近千官冢，禾黍高低六代宫。
石燕拂云晴亦雨，江豚吹浪夜还风。
英雄一去豪华尽，惟有青山似洛中。
龙眠操三章赠李元中
黄庭坚（宋代）

朝百牢兮九饭，藜羹不糁兮共盘而笑。
狐白裘兮豹袪，縕袍无盘兮亦见春。
予何喜兮安乐此，曰有嘉人兮遗予履。
发十袭兮示予，与予武兮合度。
使羿兮隅立，使离朱兮诏之。
若人兮无鹄，离朱茫然兮羿韔弓。
牧牛兮于鼻，牧羊兮不歧。
有若人兮可与归，因子问涂兮龙眠之蹊。
寿虞丞相 其十二
员兴宗（宋代）

此生恩地更何之，教育偏深未第时。举世尽知牛马走，从公看第凤凰池。

应怜弱质含春浅，岂是阳和变杏迟。愿上君臣千万寿，白头东阁赋新诗。
次韵杨日新出郊寻桂乃有送者
程洵（宋代）

月窟移来几换星，幽人何处得繁英。行寻十里不知远，归傍一窗相对清。

未与□兄较标格，且邀松友定交情。岁寒正尔团霜露，尚有苍苍照眼明。
长至
孙奇逢（明代）

日临长至雪霜深，倚榻围炉酒自斟。一代是非谁共语，百年感慨入孤吟。

闲从竹石同幽梦，静向琴书寄远心。此际阳生人不觉，贞元消息好相寻。
赏心亭
罗必元（宋代）

胜地分明可赏心，江山满目饱登临。洛阳黯淡烟云远，多少英雄泪染襟。
送郑子仁往岳阳兼以为寿
项安世（宋代）

晓发津阳向岳阳，梅风吹缆麦天凉。
家人细数生朝近，寿算应同水驿长。
行处葡萄迎棹绿，宿时杨迎近船黄。
千花不敢留颜色，只许蓝袍一样芳。
春
端淑卿（明代）

院外莺啼二月中，妆台日影映帘栊。
润回野草茸茸绿，暖入琼枝簇簇红。
乍试轻罗沾社雨，偶尝新酿醉东风。
闲来点检芳时事，花底青丝坠小虫。
醉落魄·咏鹰
陈维崧（清代）

寒山几堵，风低削碎中原路。秋空一碧无今古，醉袒貂裘，略记寻呼处。
男儿身手和谁赌。老来猛气还轩举。人间多少闲狐兔。月黑沙黄，此际偏思汝。
白水晁居士名家驹也脱俗嗜饮所居有断崖夕翠轩留偈而化赋此寄悼
周权（元代）

晁子摩尼珠，照彻白水源。不啜赵州茶，不面达磨禅。

山饼泼乳酒，潇洒夕翠轩。飘然忽谢去，遗偈如涛翻。

逝鸿无留影，落叶返故根。寂照本非灭，今灭昔岂存。

苍苍断崖阴，寒栘自清妍。
自崇仁趋新淦凡四夕乃至一寓道观三止僧舍
孙觌（宋代）

稚子应门立，老僧迎客入。湛湛玉甃寒，唧唧铜瓶泣。

小轩风雨过，窗户青红湿。晚花发秋妍，黄蜂正衙集。
它山堰和应煟韵
魏洽（宋代）

几何水作四时雷，试去寻源櫂懒回。
欲看泽民千古样，我来不是等闲来。
次韵苏教授饭郑教授五首
项安世（宋代）

叹息吾家老郑君，三年孤鹤困鸡群。
天教此地苏司业，与对当时郑广文。
临顿里十首 其三
高启（明代）

载酒携山榼，安琴制石床。凫眠皆傍母，蜂去自从王。

谷雨收茶早，梅天晒药忙。不扶灵寿杖，筋力老能强。
书叹
陆游（宋代）

雨夜孤舟宿镜湖，秋声萧瑟满菰蒲。
书生有泪无挥处，寻见祥符九域图。
饮马长城窟行
曹操（两汉）

四时隐南山，子欲适西戎。
秣陵怀古（三首）
刘秩（明代）

酣酒狂歌思欲飘，久从江国驻兰桡。
芙蓉隔浦听秋雨，杨柳长兰看晚潮。
过客有时来问字，美人何处觅吹箫。
题诗欲写殷勤意，搔首西风雁影遥。
江村暮景
吴琏（明代）

远近山光淡，苍茫树色微。贪閒人睡早，恋食鸟归迟。

蛇虎纵横出，蚊虻散乱飞。晓看红日上，又是大明时。
次曲江先寄太守刘宜翁五首 其四
郭祥正（宋代）

学佛学仙君自悟，多愁多病我难任。兵厨酒熟青梅小，且置玄谈伴醉吟。
对月六首
白玉蟾（宋代）

水澄熊白成壶酒，枫染猩红满路旗。
坐待西风迎素月，青天笑我独诗痴。
作佳传
洪亮吉（清代）

一丸药，劳侍婢。千斛米，作传纪。彼哉谯周及门弟。

三分窃据孙兴曹。正统那付当途高。君不见一士已没赖半士。

定论早出习凿齿。
第三度风潮
释居简（宋代）

风颠雨横田为陂，没头禾颖靡孑遗。佃夫睨我谓我语，不德致此繄谁为。

肉食标吾稼螟蟘，旧章僭乱民蝥蠈。民不畏虎宁畏官，汝遑恤我输官难。
咏雾
苏味道（唐代）

氤氲起洞壑，遥裔匝平畴。乍似含龙剑，还疑映蜃楼。

拂林随雨密，度径带烟浮。方谢公超步，终从彦辅游。
出伏后风雨顿凉有感三首
张耒（宋代）

秋风振秋晓，万境一凄清。
幽草虫响息，高叶露华凝。
戢翼乌尚宿，引吭鸡屡鸣。
淹留度华岁，怅然难为情。
题醒心亭
彭汝砺（宋代）

红尘万里困征鞍，喜向幽亭一倚栏。日夜水声趋涧曲，西南山色上云端。

窗横古木秋阴老，槛逼苍崖雨气寒。搜尽肺肠吟不竟，欲君亲置画图看。
五更闻雨思季长
陆游（宋代）

幽丛鸣姑恶，高树号杜宇。
惊回千里梦，听此五更雨。
展转窗未明，更觉心独苦。
天涯懹故人，安得插两羽！
次伯坚韵
高士谈（金朝）

公道向来惟白发，浮生何处用黄金。东风吹散三年恨，春色惊黄万里心。

急景只教人貌改，沧溟不放酒杯深。异时傥及公荣酌，准拟归来卧柳阴。
扣舷歌 其二
黄子野（唐代）

几日江头醉不醒，满天风雪卧沧溟。定知酒伴无寻处，门外松涛坐独听。
和子贤途中九绝 其四
欧阳澈（宋代）

旗亭贳酒醉淋浪，赢得林间一味凉。倒著接䍦还信马，只忧蹊径似羊肠。
某两使辽塞俱值郊礼之岁今以至日到北帐感事
苏颂（宋代）

两忝临潢使，俱逢泰畴祠。
国阳随仗日，塞外抗旜时。
盛礼群公预，丹心万里驰。
周南叹留滞，何似异方悲。
花落
卢士衡（唐代）

迎风啸未已，和雨落穀穀.千枝与万枝，不如一竿竹。
读史述 其二十六 刘裕
魏学洢（明代）

一夫驱千人，寄奴天下奇。新洲射长蛇，没羽血淋漓。

青衣双𢷬药，一呼忽失之。鲍风腥帝剑，快事恒如兹。

殿前一横盻，愁杀桓家儿。
旅舟度岁呈范尧臣
吴锡畴（宋代）

柏琖椒盘且罢休，吕蒙城下泊孤舟。
昏独照还乡梦，久客新添别愁。
爆竹无声惊寂寞，梅花有意伴淹留。
明朝例是加年事，不信公侯不白头。
题赵团练画江干晚景四绝
秦观（宋代）

鸟外云峰晚，沙头草树晴。
想初挥洒就，侍女一齐惊。
野翁
释文珦（宋代）

野翁百不为，白发老岩涧。
宁肯慕膏粱，且复饱藜苋。
故交非不多，尽作风叶散。
余生虽独存，反观亦如幻。